*Cynthia prima suis miserum me cepit ocellis*

*contactum nullis ante cupidinibus.*

*tum mihi constantis deiecit lumina fastus*

*et caput impositis pressit Amor pedibus,*

*donec me docuit castas odisse puellas*

*improbus, et nullo vivere consilio.*

*ei mihi, iam toto furor hic non deficit anno,*

*cum tamen adversos cogor habere deos.*

*Milanion nullos fugiendo, Tulle, labores*

*saevitiam durae contudit Iasidos.*

*mi neque amare aliam neque ab hac desistere fas est:*

*Cynthia prima fuit, Cynthia finis erit.* (I.1,1-8; I.12.19-20)

*nonne fuit satius duro servire tyranno*

*et gemere in tauro, saeve Perille, tuo?*

*Gorgonis et satius fuit obdurescere vultu,*

*Caucasias etiam si pateremur avis.*

*sed tamen obsistam. teritur robigine mucro*

*ferreus et parvo saepe liquore silex:*

*at nullo dominae teritur sub crimine amor, qui*

*restat et immerita sustinet aure minas.*

*ultro contemptus rogat, et peccasse fatetur*

*laesus, et invitis ipse redit pedibus.* (II. 25, 11-20)

*Visus eram molli recubans Heliconis in umbra, …*

*cum me Castalia speculans ex arbore Phoebus*

*sic ait aurata nixus ad antra lyra:*

*'quid tibi cum tali, demens, est flumine? quis te*

*carminis heroi tangere iussit opus?*

*non hinc ulla tibi sperandast fama, Properti:*

*mollia sunt parvis prata terenda rotis;*

*ut tuus in scamno iactetur saepe libellus,*

*quem legat exspectans sola puella virum.* (III. 3, 1, 13-20)